R5dwMg/zh-wiki-yue-long huggingface dataset:
西洋傳說以月圓會多啲情緒問題，甚至多精神病。月圓對人嘅影響仍然未有定論，唔似野生生物咁明顯。唐人對月圓等份外敏感，月圓喻為家人團圓之象，完整之象，圓滿之象。詩歌成日會有，李白「明月幾時有」，蘇軾「月有陰情圓缺」。
周人重視月相，以佢來紀日。月圓嗰日就用朢字來記，後來亦寫做望。說文咁寫，「朢、月滿、與日相朢、以朝君也。从月从臣从𡈼。𡈼，朝廷也。」以及「望、出亡在外、望其還也。从亡、朢省聲。」雖然說文分開來解，認為朢先解月滿，本身兩個係同一個字，而朢再古老一啲，兩個右上都寫月。
由於日嘅黃道平面，同月嘅白道平面，有西洋五度一四之別，故此月食並唔會次次朢都有。只有黃白相交嘅月節，先至會出現。地球大既半年會有一次，然而唔係次次月食時刻，道道地方都見到月。咁一處地方見到月食嘅機緣，就無半年一次咁多。
《魔蟲口入》係一部2006年嘅美國科幻黑色幽默恐怖電影，由占士根第一次做導演同編劇。主演係Nathan Fillion、伊莉莎伯賓絲、Tania Saulnier、Gregg Henry、Michael Rooker。
高街鬼屋係香港最出名嘅鬼屋之一。而家嘅西營盤社區綜合大樓，前身係精神病院。據講喺二戰之前就已經係一間精神病院，所以被稱為「舊精神病院」。根據傳言，被送入去嘅病人唔單只會被隔離，而且仲要係「有入冇出」。
屏山達德學校由屏山鄧族出資興建，喺1931年創立，曾經係鄧氏宗祠修建嘅子弟學校，依家已經荒廢咗好多年。呢棟建築有關於紅衣女鬼嘅傳聞。傳聞曾經有校長著住紅衫褲紅裙喺校舍南幢某一層嘅女廁自殺，自此之後傳聞學校就成日有紅衣女鬼出現。
喺 19 世紀，摩星嶺一直都係軍事重地，抗日嗰段時期鎮守住香港西面嘅要塞。所以，喺摩星嶺密林裏面收埋咗好多碉堡、防空洞，傳聞有好多去嗰度打War Game嘅人會見到自己隊友以外嘅「軍人」加入，嗰啲「軍人」傳聞冚唪唥都係上世代嘅日軍、英軍。
摩星嶺有四座無街號、甚至無門牌嘅白色屋仔。傳聞話，呢啲「白屋」都係港英政府年代嘅政治部辦公室，用嚟囚禁政治犯嘅。由於屬高度敏感地方，所以先會無街號，加上俾高牆鐵絲包圍住，所以外界淨係能夠用外牆嘅顏色嚟分別。
隨住港英年代嘅結束同埋政治部嘅解散，「白屋」已經荒廢咗好多年。以前有好多政治犯喺度被嚴刑拷問，甚至係俾人毒打致死，加上嗰度位於猛鬼地帶摩星嶺，所以「白屋」亦俾人認做鬼屋，吸引咗唔少嘅後生仔為咗測試膽量，闖入去裡面靈探。
南固台位於灣仔船街同埋堅尼地道之間，俗稱「灣仔鬼屋」，1918年由嗰陣時嘅香港富商杜仲文起嘅。嗰陣時嘅灣仔係香港最早開發嘅地區，船街係華人嘅聚居地，莊士敦道已經係臨海馬路，南固台喺一個十米嘅高台上，係背山面海嘅超級豪宅。
1921年杜仲文將南固台賣畀佢嘅親細佬杜澤文，而且一直住喺裡面。1943年，日本佔領緊香港期間，七十四歲嘅杜澤文死咗喺大宅裏面。據講杜澤文死咗之後，南固台落入日軍嘅手上，日軍更喺船街一帶設立慰安所，南固台就係「貴賓廳」。
歷年以嚟有好多關於南固台嘅鬧鬼傳聞，包括屋內成日傳出女人嘅慘叫聲之類，亦有話喺夜深嗰時，屋內就會有一團團綠色嘅怪火同怪光飄浮。呢間「鬼屋」喺廿一世紀初已經被列為一級歷史古蹟，將會以保育嘅用途嚟發展重修。
據老一輩嘅街坊所講，瀑布灣公園嘅岸邊有座小碉堡成日鬧鬼。更有傳某幢樓嘅23樓全層都無人住。不過當局解釋，全層空置係因為早年政府評估過華富村嘅呢啲舊樓宇嘅結構，認為樓齡雖高但樓宇仲係安全，唔使拆卸重建，不過為咗安全起見，就喺大樓加上鋼架加固，其中23樓就成為額外加咗上去做固定整個鋼架嘅「橫樑」。
弈卡博睇中咗貌美嘅後生女卡蒂蓮娜。卡蒂蓮娜屋企有錢而且佢又係獨生女，弈卡博諗住自己只要同卡蒂蓮娜結到婚，就可以名成利就。同時佢嘅情敵亞伯拉罕·凡·布魯特知佢想點，就連番噉整蠱佢。於是弈卡博同布魯特嘅關係就日趨惡劣。
畀卡蒂蓮娜拒絕咗嘅弈卡博，死死哋氣噉騎住佢隻馬返屋企。喺路上，弈卡博騎住馬通過樹林入面幾笪相傳鬧鬼嘅地方。弈卡博喺宴會上聽埋晒啲鬼故，成個人都疑神疑鬼噉。騎騎吓，佢個腦開始想像有鬼出現，然後佢就見到沼澤裏面有個著住斗篷嘅怪人騎住隻馬企咗喺度。
覺得不安嘅弈卡博想走，點知下一刻佢就見到，神秘人個頭原來係甩咗落嚟嘅，個頭放咗喺馬鞍上面。嗰一刻，弈卡博嚇到冇咗半條命，嗱嗱臨快馬加鞭想走。無頭騎士亦快馬追上嚟。弈卡博隻馬跑得夠快，佢以為自己可以擺脫無頭騎士，但無頭騎士跟住就一手攞起佢個頭，將個頭掟向弈卡博。
到咗第二朝，啲人發現弈卡博隻馬喺主人屋企門前食草，但係冇人知道弈卡博嘅行蹤，啲人淨係喺事發現場搵到一個爛咗嘅南瓜。過咗冇幾耐，卡蒂蓮娜嫁畀布魯特，而唔少鎮民留意到，布魯特彷彿好似知道弈卡博去咗邊。鎮上面嘅阿婆就繼續講神怪故事，話弈卡博畀無頭騎士帶走咗，仲開始出現傳說，話有人目擊弈卡博嘅靈魂喺沉睡谷流連。
呢套劇係由人氣劇集《太陽的後裔》嘅作家金銀淑同導演李應福一齊打造，亦係金銀淑同李應福第一次喺tvN編導嘅電視劇。孔劉、李棟旭、金高恩、劉寅娜同陸星材主演。故仔係講一位好長命嘅鬼怪同一位失咗憶嘅地獄使者。
《不死神靈》首播收視係6.322%，係tvN金土劇最高首播收視紀錄，打破咗《回答吧1988》創下嘅6.118%首播收視，更加喺第16集創下咗20.509%，打破《回答吧1988》創下的19.6%，係韓國有線電視劇歷史以來單集最高收視排名第1位。
建築物喺1892年起好，用嚟做國家醫院外籍護士宿舍。1941年，建築物改做域多利精神病院嘅女子精神病院，香港日治時期停用，戰後恢復，1961年青山醫院落成後改做日間精神科門診部，1971年停用，之後一路空置。
芝加哥大學係美國伊利諾州芝加哥嘅一間大學，1890年建校。佢同週邊好多研究所合作，包括有美國最大嘅粒子加速器費米實驗室，阿貢國家實驗室，同埋Marine Biological Laboratory。而家學校入邊有大概15000個學生，校長係Robert J.
嚮1595年同1601年先後喺三次大火被燒毀。1602年重建好，意大利籍耶穌會會士卡洛斯·斯皮諾拉神父設計，並保留當初1602年重建嘅設計，由於教堂係奉獻畀聖母，又被稱為聖母堂，係當時遠東最大嘅天主教石建教堂。
檳島同威省之間以一條長達13.5公里嘅大橋連接，簡稱檳威大橋，喺1985年起。檳威大橋直接連接馬來亞西海岸嘅南北大道高速公路，可達北部馬泰邊境嘅黑木山或南部馬新邊境嘅新山。另外，從威省北海可以由鐵路南下直達吉隆坡或北上泰國嘅合艾同埋曼谷。
喺馬來語中檳城稱為檳榔嶼，呢係因為早期島上遍植檳榔樹而得此名。1786年8月11日，英國東印度公司嘅代表，法蘭西斯．萊特船長, 從吉打蘇丹取得檳島，並命名其為“威爾斯王子島”，把登陸地稱為喬治市，爾後成為檳城嘅首府。
檳城因此成為英國最早喺遠東殖民嘅貿易自由港。喺萊特開闢檳城之前，檳榔嶼已經係東西方貿易途經馬剌呷海峽，所共知可以取得良好品質飲用水嘅地方。水源地相當於現在嘅Dato Kramat及Batu Uban之間嘅地區，當時已有聚落存在。
升旗山山頂氣候涼爽宜人，係檳城出名嘅旅遊勝地。除咗行上山之外，亦可以搭纜車上山。升旗山纜車喺1922年起，係為咗方便當時英國人上山度假而起。山上面仲保留咗好多殖民地時期度假別墅，依然已經開放畀遊客住宿。
故宮規模龐大，面積有成720,000平方米，有800間屋同多過8,000間房。佢係自1416年到1911年呢五百年間中國嘅權力中心所在。1987年，紫禁城畀聯合國教科文組織認定爲世界文化遺產，之後喺2004年加埋瀋陽故宮，並列爲「北京及瀋陽嘅明清皇家宮殿」。
安提約基雅，地中海東岸古城，今喺土耳其南疆安塔基亞，近敘利亞。安提約基雅翻自希臘文Ἀντιόχεια，音Antiókheia。個城為亞歷山大大帝之下大將，塞琉古一世所起，以其父安提約基命名，可謂古希臘嘅城。
江戶幕府下嘅大名包括咗同樣姓德川嘅御三家稱為大名，此外重有譜代大名，即係德川家康嘅一門、關原之戰嗰陣重係德川家臣同埋喺幕府擔任要職嘅大名。重有外樣大名，即係戰原之戰嗰陣嘅織豐政權大名。大名嘅資格係擁有1萬石。
黑死病係人類史上至嚴重嘅瘟疫之一。起源於亞洲西南部，有人話起源於黑海城市卡法，約莫喺1340年代散佈到成個歐洲，而「黑死病」爾個名係嗰時歐洲嘅稱呼。呢場瘟疫喺全世界搞到約莫7500萬人死咗，根據估計，瘟疫爆發期間嘅中世紀歐洲約莫有三成人口死於黑死病。
同樣嘅疾病多次侵襲歐洲，直到1700年代為止，期間造成嘅死亡情形同嚴重程度各唔相同。比較遲嘅幾次大流行包括1629年到1631年嘅意大利瘟疫、1665年到1666年嘅倫敦大瘟疫、1679年嘅維也納大瘟疫、1720年到1722年嘅馬賽大瘟疫，同埋1771年嘅莫斯科瘟疫。
黑死病對歐洲人口造成咗嚴重影響，改變咗歐洲嘅社會結構，動搖嗰時支配歐洲嘅羅馬天主教會嘅地位，並因此令一啲少數族群被人迫害，例如猶太人、穆斯林、外國人、乞兒同埋痲瘋病患。生唔生存到嘅唔確定性，令人產生咗「活在當下」嘅一種情緒，好似薄伽丘喺《十日談》入邊寫嘅噉樣。
14世紀發生喺歐洲嘅事件，啱開始嗰時被嗰時嘅作家叫做「Great Mortality」，瘟疫爆發之後，又有咗「黑死病」呢個名。一般認為呢個名係由其中一個顯著嘅症狀而來嘅，叫做「acral necrosis」，患者嘅皮膚會因為皮下出血而變黑。
歷史紀錄對於黑死病嘅特徵紀錄入邊，有啲關於淋巴腺腫嘅描述，同19世紀發生喺亞洲嘅淋巴腺鼠疫好似，呢個令科學家同歷史學家推測從14世紀開始嘅黑死病，同鼠疫一樣，都係由一種叫做鼠疫桿菌嘅細菌所造成嘅。呢啲細菌寄生喺跳蚤身上，並藉由黑鼠呢啲動物嚟傳播。
相比起日食，月食發生嘅時間係好長，平均需要幾個鐘，各年月食嘅時刻喺大部分日曆上都有說明。月全食時間最長可長達1個鐘45分，日全食最長只得7分31秒。2011年6月16號嘅月全食階段達到1個鐘41分鐘。
《八仙飯店之人肉叉燒包》係香港一部驚慄電影，1993年5月13號上映，片長95分鐘，故事改編自八仙飯店滅門案，由邱禮濤導演，李修賢監製，聯登投資有限公司出品，群雄影業有限公司攝製，新寶娛樂有限公司發行，當年票房超過1,500萬港元。
佐川一政喺索本大學主修前衛藝術嗰陣時畀荷蘭籍女同學Renée Hartevelt吸引。1981年6月11號，佐川一政以一齊討論文學做藉口，請Hartevelt返屋企食晚餐，然後用獵槍喺Hartevelt後腦開槍，再食咗Hartevelt。
不過法國心理學家認定佐川一政係喺精神錯亂期間犯案唻辯護。佐川一政畀人收喺精神病院。1984年，佐川一政阿爸佐川明將佢引渡返日本，入咗東京都立松澤醫院，唔夠15個月佐川一政就畀人放返出唻，從此之後就以自由人嘅身份生活。
因為佐川一政對成件事唔後悔嘅態度，同埋酷愛人食人呢樣事幹，成為咗日本全國知名嘅人。佐川一政喺訪問入面話自己當時對人類嘅脂肪「係粟米色嘅」感到驚奇。佢將死者嘅肉描述為「柔軟無臭」，好似吞拿魚嘅口感。佢承認自己重有食人嘅幻想，但係保證唔會再噉做喎。
喺台灣，人民都可以享有宗教自由。不過，台灣一直而來都有唔少詐欺案件，當中係以宗教名義對人作出欺詐，騙財騙色。呢啲罪案嘅犯罪率好難降低，因為歹徒會利用鬼神呢啲睇唔到嘅力量，喺人比較脆弱需要心靈寄託嘅時候，趁虛而入，誘騙被害人上當。
喺台灣，平安夜會叫「聖誕夜」，但係呢種叫法會造成混淆。喺粵語習慣，全個12月25日都叫聖誕節，所以「聖誕夜」就指聖誕節當日嘅夜晚，即係12月25日晚上。如果將之前嗰日嘅夜晚叫做「聖誕夜」，會令日子出錯。
喺廣東話入面，萬聖夜又有叫西洋盂蘭節、哈囉喂、鬼佬盂蘭、鬼佬鬼節，之不過坊間好多人講萬聖節，查實係萬聖節前夕至真。呢個節慶係北美同英倫諸島至多人過，跟住係澳洲同紐西蘭。嗰晚細路會扮鬼扮馬，逐家逐戶拍門𠼮人畀糖果過佢哋，佢哋見人應門就會講 Trick or Treat 。
萬聖夜嘅兩個傳統活動，化粧同攞糖其實都有意思。化粧其實係為咗喺百鬼夜行嘅萬聖夜，裝扮到比鬼怪更加得人驚，噉就可以嚇走佢哋，唔驚俾佢哋騷擾。而拍門攞糖嘅行為其實係重現返中世紀時期，一啲窮人會喺萬聖節當日逐家逐戶去拍門問人攞嘢食，然後喺第二日追思節為嗰啲家庭已故嘅成員祈禱嘅舉動。
追思已亡節，簡稱追思節，基督新教叫諸靈節 或者諸靈日，又叫悼亡節，係天主教會同部分聖公宗教會嘅節日，998年開始定咗喺11月2號，亦即係諸聖節跟住嗰日，喺天主教又即係煉靈月嘅第二日。呢個節日係用嚟紀念同追思過咗身嘅人。
行山友通常唔靚景都唔去行。不過呢啲靚景地方通常都好脆弱。行山友有時會唔小心整壞個環境。一個人通常都無乜大影響，但係一大班人就唔可以睇小。響山道執柴，無山火嘅話，一次兩次就無乜影響。但係人人長年累月咁執，會拎走地方嘅養份。
蒸氣係指啲液態或者固態嘅物質轉緊做氣態而又未到臨界點嗰陣出嚟嘅氣，同蒸汽唔同嘅係，「蒸汽」通常指已經過咗臨界點之後出嚟嘅氣，而「蒸氣」係指臨界點之前出嚟嘅氣，所以呢啲氣入面會夾雜住相同物質嘅另一狀態。
「地暖」有好耐歷史，喺冰河擴大期同新石器時代就有。喺亞洲同阿拉斯加嘅阿留申群島，考古學家掘到地下屋，發現用石板歙住嘅坑道，畀啲熱煙通過，熱力輻射去都屋裏頭。韓國嘅「溫突」地暖同阿留申群島嘅地暖坑道，大約係公元前一千年，就有。
公元前五佰年，希臘同埋羅馬人嘅浴池用同樣嘅方法，喺池底加熱，叫 hypocausts。公元50年，中國北方「大坑」韓國嘅「溫突」，同埋羅馬嘅 hypocausts 各有各發展。而家下嘅用細管嘅系統，就要去到19世紀頭先有雛形。
電熱系統一般用有電阻嘅元件，通電之後產生熱力。元件包括電線、電網蓆、碳膜。電熱系統一般比較薄，所以唔需要做落地台度。因為咁，有時用嚟做暖地氈、木地板、地磚。電熱系統用嘅靈件少過液壓系統，相對簡單啲。有啲電熱系統用家居電壓，有部份用低電壓。
禮堂係喺建築物裏面用嚟舉行儀式、社交活動嘅房，會比其他房大幾倍，係一個多用途活動室，通常喺學校、社區中心、教堂等都會有。基本設施係要有一個舞台，可以進行表演、演講等，禮堂未必會有固定嘅檯凳，可能喺有需要嘅時候先會放檯凳，講座可能只會擺一排一排嘅凳。
餐叉係一種日常西式食具，幫人將嘢食放入口度，亦可以喺煮食或切嘢食嗰時抓住嘢食，唔畀嘢食郁。餐叉一邊畀人握住，另一邊有二至四條分支，用來插入或拮住嘢食。雖然呢種工具易用過筷子，但只喺西方較為普及，喺東方人大多數人亦淨係用筷子做食具，因東方人習慣用夾嘢食而唔係拮嘢食嘅方式進食。
中國人用筷子食飯夾餸係由遠古流傳落嚟嘅，上至皇室貴冑，下至平民百姓都會用，所以日常生活當中對筷子嘅運用有佢非常講究嘅一套。揸法固之然要正宗，以前重指明要用右手嚟揸，而且筷子嘅兩端一定要對齊。喺食飯前，對筷子一定要整齊平排咁放喺飯碗嘅右邊，而食完飯之後就要將對筷子整齊咁擺喺正中。
微波爐飯盒，香港又叫叮叮飯盒，係預先包裝好嘅急凍飯盒，只要放入微波爐翻熱就食得。呢種飯盒係1950年代嘅美國興起，嗰時電視開始普及，為咗照顧班想睇喺屋企電視又唔想煮或者買外賣嘅人，商家就推出呢種方便整嘅飯盒。
薯仔含有大量嘅碳水化合物，同時重含有蛋白質、礦物質、維他命等等，而營養價值係胡蘿蔔嘅2倍、大白菜嘅3倍，番茄嘅4倍，尤其係維他命C比較多。既可以當做主糧，又可以當做蔬菜食用。但人通常食嘅係塊莖，而唔係佢嘅根。
英格蘭飲食係指英格蘭嘅飲食文化。英格蘭飲食有佢嘅獨特特徵，並喺大英帝國時代受到北美、中國、印度等地入口食材嘅影響。英格蘭有代表性嘅街頭食品有炸魚薯條等。喺英格蘭，印度菜、中國菜、泰國菜、意大利菜同法國菜都幾受歡迎。
同時英國都係較早接受美國快餐文化嘅國家。根據英國芝士委員會嘅統計，英格蘭有700種以上嘅芝士。英格蘭嘅芝士大部分比較硬，用咗牛奶製作。英格蘭嘅芝士中最出名嘅係車打芝士。英格蘭人每日由朝到晚嘅飲食有早餐、上午茶、早午餐、午餐、下午茶、晚餐同宵夜。
1940年代尾，因為國共內戰，難民就由大陸來到香港，開咗條石硤尾村響山邊一個涌谷尾。條村靠返東面山邊條涌，個置就係南昌街打上，巴域街以北個位置。條村一直伸上谷。佢西便有白田村。當時基本上成個香港九龍市區，全部山邊都係起搭晒屋。
1952年11月21號，石硤尾村大火，一燒燒300幾間屋，影響到4000人。而出名嘅石硤尾大火就響第二年，1953年12月24號出現。隔籬條白田村火祝，一燒燒六粒鐘，石硤尾六條村都燒清光，五萬人就算甩難都要瞓街。
1846年12月17號至18號，跑馬地馬場舉行咗香港有史以嚟頭一次嘅賽馬活動，當時係純粹嘅業餘性質。1884年，香港賽馬會成立，令到賽馬同博彩活動喺香港華人社區流行起嚟。1931年，跑馬地馬場頭兩座3層高嘅永久看台起好咗。
伊利近街，又叫泥街或者坭街，係香港中環一條街。條街沿山而建，以曲尺形分開兩截。一段由荷李活道向南上山，上到士丹頓街同卑利街交界，另一段由交界處卑利街起，東南斜上山，過些利街，到堅道近奧卑利街交界為止。
伊利近街個伊利近，查實係來自英國專員伊利近爵士而來。佢曾經路經香港，負責第二次鴉片戰爭中，同大清交手，佔領廣東省城，攻入天津附近大沽，促成天津條約。亦響清庭反侮同虐殺英使後，下令攻入北京，火燒圓明園，促成北京條約，英人得到香港島對岸九龍半島。
呢條馬路喺1920年嗰陣，中華民國廣州市政府就喺珠江邊起咗條堤壩，重整咗條路出嚟，就將呢條路嗌做「長堤大馬路」呢隻名。喺嗰陣時重係個新嘅商業區。入面曾經出現過「大三元酒家」、「大公餐廳」、「先施公司」、「海珠大戲院」呢啲名店。
但係到咗20世紀底，喺長堤大馬路入面嘅大部份老字號嘅檔口冚唪唥都執嗮笠，重有啲係搬走咗添，搞到以前嘅一片繁華景都冇嗮。後嚟到咗2012年，廣州市政府就提出咗規劃，要重新旺返個長堤，恢復返以前老字號雲集嘅繁華景象。
長堤呢度係以前廣州入面嘅其中一個繁華地帶，入面有好多間老字號酒家同埋百貨，而呢度都重有好多歷史建築，佢重喺成個廣州嘅老城區入面，騎樓保存得比較好嘅一條路。而家重有好多酒吧、卡拉OK、夜總會同埋遊戲機室呢啲娛樂場所，係廣州夜生活嘅其中一個熱門地區。
其實呢條路喺好耐以前唔係嗌「米市路」，而係嗌「米市街」呢隻名。其實以前呢度係喺任何一個朝代入面，都係個米市墟嚟嘅，所以「米市街」嘅名就係噉嚟。根據《永樂大典》呢本嘢畫住嘅廣州府南海縣嘅地圖入面話咗，喺明朝初期，南海同埋番禺嘅交界就係響新店街、米市街、朝天街同埋北道嘅就日門呢尐，啫係話明朝或者係之前，朝天路呢度都係南海縣同埋番禺縣嘅交界。
喺好耐之前一直到20世紀嘅90年代初，呢度係廣州市區入面，其中一笪重要嘅街市，入面專門賣啲菜肉同埋電子產品嘅嘢。後嚟到咗1994年12月31號，廣州市為咗還返條路畀民眾，結果就將條街市取消咗。依家嘅街市方面，菜肉市場已經搬嗮去甜水巷呢尐，而電子產品批發市場就搬咗去陶街入面。
1990年代呢度係廣州新風港嘅碼頭，維持著新風港務公司2000幾個工友嘅生計，但當其時航運業務慢慢萎縮，工友面臨失業。1994年，有人建議搞水產批發市場開闢新路，新風港務公司做咗啲分析後，定咗做市場。
喺同年嘅7月16號，喺黃沙碼頭西側劃出3000方嘅地皮，搞批發市場。最早入場嘅係喺海印南呢啲地頭嘅天光墟擺檔嘅商販，搬入咗港口倉庫改造嘅簡易棚仔檔口，後期起咗水產大樓改進咗檔口環境。喺2013年開始，附近陸續開咗8間海鮮酒樓，可即劏即整市場度嘅海鮮。
市場入邊有大小商戶大概400個，貨源來自大陸各地同世界廿幾個國家，有200幾個品種，包括魚蝦蟹貝等，仲有澳洲龍蝦、冰島生蠔、挪威三文魚等，每日成交金額有成2000萬，每日貨品成交有成500噸。附設碼頭可同時停泊3000噸、300噸、100噸位嘅船幾十條倒。
廣州市政府諗著搞「退二進三」，計劃再喺市區整地產，喺2006年五湖四海集團就同番禺嘅洛溪村簽落20年嘅租約，入手村嘅15萬方嘅舊廠地，準備搞畀政府計劃搬出黄沙嘅批發市場。而預計一旦子市場搬遷會影響超過10萬業者嘅生計。
市場主理陳智勇話，市場搬咗去芳村嘅話，市場會慢慢流失客流人氣同冇曬聲氣，認為靠簡單行政指令係搞唔返一個一樣嘅市場嘅，街坊同檔主亦都唔贊成搬遷計劃。喺2015年5月19號荔灣區綜合行政執法局派員，開著勾機去拆市場西邊同南邊沿江嘅31個檔口，引起外界再次關注市場可能搬遷，執法隊同商户一度僵持。
呢間大廈入面有國內外180幾間出名嘅一線名牌精品、國內外名牌時裝、重有家居生活用品同美食餐廳響度，其中入面至少有成70個品牌第一次殺到廣州，重有好多間國際出面嘅品牌都喺呢度開咗間分店。入面有兩棟甲級寫字樓響度，其中廣州嘅東方文華酒店就係喺呢間嘢入面。
雖然話喺2008年準備學荔灣區到天河區嗰橛嘅東風路噉快速化，將珠江隧道南邊冇幾遠嘅立交橋拆咗佢嚟起過條新嘅立交，但係到而家為止一直都冇搞到。而下芳村附近嘅花蕾路嗰頭嘅立交橋早就喺2009年3月30號就起好咗，甚至連附近嘅洲頭咀隧道甚至喺2015年1月底通埋車。
1910年為兩廣優級師範學堂附設中學，1924年就變成國立廣東大學附屬中學、國立中山大學附中、廣東省省立中山中學，中華人民共和國成立咗之後就變成華南師院附中同佢嘅廣州分校等，一直到1987年先至正式改名嗌「廣東實驗中學」。
香港街頭小食嘅發展源遠流長，由19世紀開始，香港已開始有路邊攤檔，佢哋都係為咗維持生計以及照顧社會草根階層人士嘅飲食所需而出現嘅，至於街邊小食攤檔就喺1950至1960年代初發展最為蓬勃，賣嘅小食種類繁多而且價錢平，因而深受歡迎，後因衞生問題被政府逐步驅除，呢啲路邊攤檔就開始搬入舖頭維持經營，雖然唔喺路邊「推車仔」，但所出售嘅嘢食仍然係街頭所賣嘅小食，因此極受歡迎。
香港街頭小食嘅種類好多，例如雞蛋仔、碗仔翅、臭豆腐、生菜魚肉湯、魚蛋、砵仔糕、牛雜、格仔餅、炸魷魚鬚、串燒、燒賣、煎釀三寶等等都屬呢類，佢哋大多用紙袋或發泡膠盒裝，再用竹簽或膠匙食用，即買即食，冇任何餐枱等設備。
由香港街頭小食嘅特色同發展，可見香港人獨有嘅香港飲食文化特色。香港人除咗平日生活節奏快捷、工作速度快之外，喺飲食方面亦可以顯出港人講求快速嘅心態，唔止食嘅要快，連製作嘢食都要快，先能夠喺社會生存，街頭小食正正顯示出呢個特點。
街頭小食最初亦係喺街邊檔口先出現。街邊檔口嘅發展可謂源遠流長，早喺1880年代已經有街邊檔口出現，佢哋日以繼夜做生意，而當時亦已有大牌檔嘅出現，大牌檔亦係喺街頭擺賣嘅，係領有政府牌而擁有比小販更大面積嘅地方去擺賣，同小販有相似嘅地方，其後更開始有「為食街」嘅出現，所謂「為食街」係指一啲熟食小販集中喺一處地方賣嘢食畀低下階層市民，而最早期嘅「為食街」喺中環士丹利街同嘉咸街交界，街內有多個賣早、午、晚三餐同宵夜、糖水嘅熟食小販，1950、60年代開始出現咗大量小販賣街頭小食，至1970年代開始，政府為整頓市容，重新規劃城市，開始抑止街邊攤檔阻街情況，到1997年回歸後，政府因為路邊擺賣食物衍生衛生問題而大力打擊呢啲無牌小販，令街邊小販嘅數目驟然回落，到近年，小販數目已大不如前，但街頭小食已唔再局限於「街頭」，而開始進佔舖頭繼續經營，小販開始進佔舖頭經營除咗係因為政府大力打擊令佢哋無法繼續喺街頭生存，同時亦因為1997年香港發生金融風暴，店舖租金大幅下跌，令小販畀得起舖租，而開始喺舖頭經營，而且越來越受歡迎，舖頭越開越多，而且多數集中喺一處經營，好似旺角嘅花園街、油麻地嘅廟街等都有大量嘅街頭小食賣。
學者一般認為，街頭小食同香港人生活同香港社會有密切關係，係香港嘅通俗文化。學者白頌麒指出香港街頭小食雖然唔衛生，會令食客唔舒服，但食客唔會因此卻步，但會加緊留意當中嘅衞生，日後小心揀，反映出食客好鍾意街頭小食但唔會盲目，而會自行進行觀察嘅飲食文化。
釜字，近代中國，近乎唔用。只見南韓日本有用。然而，釜並非消失，而係轉咗字。廣東話地方，釜同煲，一音之轉。煲乃後起形聲字，代替轉為輕唇音嘅釜字。故此煲即係釜，釜即係煲。而古時秦人叫釜做𩰫，日後借用鍋字，廢咗𩰫。
釜多數用鐵造，一係用廢鐵，一係用生鐵。整法係先造內模，曬乾。再整外模，等成個模乾晒冇水。跟住冶爐。鐵響爐熔成鐵水，倒入模底個窿。等佢冷一啲，重係紅卜卜，就揭開個模，睇下有冇穿有冇罅。一有罅就淋少少鐵水補，再用顯草整平。
河套考古發現，有尖腹底斝，小口尖底瓶，兩者內壁結構一樣。因此推斷，兩者曾經共存。推前時間，可能河套土生蛋形瓮，同仰韶文化尖底瓶相交，結合做三袋足器。往後，演變到尖底瓶，三袋足尖腹底斝，三袋足蛋形瓮共存。
不過，亦有地方連膠樽都會回收再用。例如喺日本，就有例子為每個回收返來嘅膠樽退返10至20円。另外，喺瑞典，當地為咗減低塑膠垃圾，所以訂立咗法例規定所有膠樽喺重新變返做膠粒循環再用之前，都要經歷過20年嘅使用期，而生產商有責任生產一個耐用嘅膠樽，同埋負責清洗收返來嘅舊樽嚟再用。
因爲漢字基本上唔係表音文字，所以想正確把握第一次見或者初學嘅漢字嘅音幾乎冇可能。因此喺有注音符號、漢語拼音呢啲漢字音標記手段之前，爲咗表示漢字嘅音，必然要假借第隻漢字。而漢字讀法呢門學問，亦喺東漢以降流行。
喺《爾雅》《說文解字》噉樣嘅古代辭典，爲咗標記漢字音，會攞同音字嚟做例。呢陣時一般嘅表示形式係「甲，讀若／讀如／讀爲乙」，或者「甲，音乙」，前者叫「讀若法」，後者叫「直音法」。直音法用同音字直接注音，讀若法用近似音嚟注。
到東漢末年至三國時代，爲咗克服呢啲缺點，諗咗啲方法。首先係譬況法，用諸如「急氣言」之類嘅詞語描述、分析發音嚟說明字音特徵，但呢個方法用咗短期間就廢咗嘞。遞個就係反切嘅方法，雖然複雜過直音，但多數情況用常用字就可以顯示到正確讀音，之後就成爲主要嘅表音手段。
反切嘅起源仲未明確。有學者認爲反切嘅初創同東漢時代佛教傳入有關，伴隨佛教傳嚟中國嘅仲有印度嘅音韻學知識、同埋佢嘅表音文字，受佢影響開始分析中文音聲。三國時代魏國嘅孫炎寫咗本《爾雅音義》，傳統認爲呢本書最早採擇反切作爲學術嘅表音方法，到魏晉時代反切開始盛行。
另外《漢書》嘅服虔、應劭注解亦用咗反切。南北朝時佛敎開始流行，而文人亦都開始玩雙聲疊韻，音韻學問有大發達，但現存著作少。人開始將字嘅聲韻歸類，反切就慢慢形成。個系統到咗《切韻》呢本書面世，切韻系統已經相當完整。
現存使用反切嘅最早資料係《玉篇》同《經典釋文》，仲有601年寫就嘅韻書《切韻》，呢啲都係唐以前嘅代表著作。喺之後有1716年完成嘅《康熙字典》、以及現代嘅《辭源》、《中文大辭典》，佢哋爲咗標記漢字音都利用咗反切。
反切自發明以嚟冇乜大嘅變化，但用唔同文獻可以見到用字上嘅工夫。例如喺慧琳《一切經音義》，反切上字唔淨只表示聲母，韻母嘅一部分多數同反切下字共有。18世紀清代編纂嘅《音韻闡微》中嘅用字就有大改變，反切上字會用冇韻尾嘅字，反切下字用零聲母嘅字，自然噉發音就可以得到正確嘅讀音。
用古書嘅反切去得音時，知道反切時代嘅音韻體系係必要嘅。例如用《切韻》搵「視」得「承旨反」，喺現代粵語「承」＝/sɪŋ¹¹/、「旨」＝/tsi³⁵/，用粵語反切得/si¹³/，得唔到正確嘅/si²²/。
反切下字用脣音開始時，有冇介母/u/嘅曖昧就會發生。例如《切韻》嘅陌韻有「格，古陌反」「虢，古伯反」，佢哋嘅反切下字唔同。將反切下字嘅音調出嚟，「陌」係「莫白反」，「伯」係「博白反」，兩者嘅反切下字同音。
然後聲母嘅清濁影響咗呢個四聲體系，變咗分陰陽調嘅發聲體系，之後，吳語、湘語除外嘅所有中文方言都將全濁音清音化，然後聲調再影響呢啲聲母，變成全清或者次清。呢個清濁同聲調互相影響變化造成嘅結果，現代中文喺反切中嘅樣變得好複雜。
舉例嚟講，上面嘅例中「東，德紅切」嘅東、德、紅喺普通話嘅發音各自係、、，東同紅嘅聲調唔一致。東嘅聲母係端母，係清音，紅嘅聲母係匣母，係濁音，原來都係平聲嘅東同紅佢哋嘅聲調各自分成咗陰平聲同陽平聲。再有一例係「豆，田侯切」，豆、田、侯嘅廣州話發音各自係、、，豆同田嘅聲母唔一致。
另外反切係種跨語種嘅注音方法。漢字係由中國人創造嘅字，然後慢慢變成東亞同東南亞一帶民族嘅共同文字，如朝鮮、日本、越南。過咗咁多個世紀，漢字都睇做正統文字，用喺講課、科舉、行政、創作文學。隨住唔同埞方唔同處，漢字嘅發音都唔同，齋喺中國就有多個讀法，如廣東話、福建話、潮州話、北京話。
今陣嘅拉丁拼音輸入法要將拉丁字母打晒出來，對粵拼迡啲好多二合字母嘅拼音系統來講好麻煩，有人就整唨套用反切原理來打字嘅《粵切輸入法》，粵語聲、韻、調嘅粵拼碼再長都係撳一粒掣，一隻字最多撳三粒掣，快過粵拼。
反切係將音節拆分嚟認識，並將佢嘅表現體系化，呢點嚟講佢係科學嘅進步嘅表音方式。反切用嘅反切上下字避開咗要注音嘅字，只要知道反切上下字嘅音，就能知道原先好難認嘅字嘅讀音。喺呢方面，反切同以前用嘅讀若法、直音法等方法比較，佢明顯係進化嘅方法。
但同漢語拼音、注音符號比較，反切有點唔好就係佢標記用到嘅上下字太過多，而且啲字讀啲唔讀啲，各自引用一部分組合來讀，呢點嚟講亦唔方便，呢啲都係佢嘅限制。另外容易字嘅音標記佢反而用咗複雜字嘅組合，呢啲表現都係受指責嘅問題點。
染髮係一種美容，即轉髮色，以色料染髮，或漂料去色。染料時效有長有短，故有長染、短染。染髮可睇成理髮一項，理髮舖可做，然而屋企自己整都得。東亞老人白髮染黑，會睇來後生一啲。古希臘史學家，亦形容有族會漂髮，日日做，睇來金啲。
價鍵理論嘅單鍵係種共價鍵，兩個原子成單鍵會共享一對電子。單鍵係最常見嘅共價鍵類型。同雙鍵、三鍵等多重鍵唔同，單鍵一般可以自由旋轉。單鍵一般會比同種原子形成嘅多重鍵長。兩個相同原子形成嘅單鍵鍵長嘅一半叫做嗰種原子嘅共價半徑。
MakerVille係香港一間演藝娛樂公司，屬電訊盈科旗下，2022年4月成立，業務包括有內容創作、藝人管理同活動業務，亦接收咗香港電視娛樂旗下嘅藝人同幕後製作團隊。行政總裁係原香港電視娛樂總經理魯庭暉。
旗下有兩條免費電視頻道，分別為粵語頻道ViuTV同英語頻道ViuTVsix。ViuTV已喺2016年3月31號起透過Now TV平台試播，2016年4月2號起透過香港數碼地面電視廣播平台試播，並已經喺2016年4月6號透過香港數碼地面電視廣播同Now TV 99台、ViuTV應用程式同其網站viu.
2022年4月下旬，香港電視娛樂進行業務重組，電訊盈科開咗間叫MakerVille嘅公司，接手香港電視娛樂嘅節目製作同藝人管理工作，實現「製播分家」。同年5月頭開始，所有首播嘅香港電視娛樂自製節目片尾公司標誌，亦由香港電視娛樂改做MakerVille。
2009年夏，廣播事務管理局對亞洲電視同無綫電視進行公聽會，會上意見多數針對無綫多年一台獨霸電視市場、亞視多次更換管理層令節目脫離香港觀眾口味，需要發出新免費電視廣播牌照。2009年冬天，廣管局收到香港市民意見，歡迎收費電視同衛星電視申請加入香港免費電視廣播市場。
2014年4月9號，香港電視娛樂同奇妙電視一同獲通訊事務管理局發出擬議牌照文本，並會隨即與當局討論當中擬議嘅牌照條款。同年5月4號，電訊盈科主席李澤楷出席股東會表示，Now寬頻電視仍與政府磋商免費電視發牌條款，尹承傑喺政府總部同行政長官梁振英討論點樣安排公平使用廣播頻譜，並望能向政府爭取大氣電波頻譜，以將覆蓋率提升至100%。
根據《香港法例》第562章《廣播條例》第8條同附表4第2條，公司如屬某法團嘅附屬公司，不得獲批或持有免費電視牌照，而香港電視娛樂喺申請牌照時嘅最終母公司為電訊盈科。為符合非附屬公司嘅規定，香港電視娛樂喺2014年5月進行企業改組，改組後，電訊盈科透過附屬公司「PCCW Interactive Media Holdings Limited」持有50%無表決權股份，而另外2間信託公司「HKTVE   Limited」同「HKTVE   Limited」則分別持有100%有表決權股份同50%無表決權股份。
2015年4月1號，商務及經濟發展局局長蘇錦樑公佈行政長官會同行政會議喺考慮通訊事務管理局建議後，決定批出有效期為12年嘅免費電視牌照畀香港電視娛樂，即時生效。蘇錦樑指出，香港電視娛樂嘅覆蓋率將會由最初嘅65%逐步提升至80%或者以上，期望香港電視娛樂可以盡快開台。
佢又指出，2021年將會進行中期檢討。同日晚上，香港電視娛樂表示歡迎香港政府發出免費電視牌照，同時期望香港政府可以加快處理頻譜分配決定，畀香港電視娛樂能夠使用廣播頻譜。此外，香港電視娛樂承諾喺開台10年投資27億港元，包括喺首6年投資近14億港元、喺一年內提供一條每日24小時綜合粵語頻道、喺兩年內提供一條每日16小時綜合英語頻道，亦都宣佈已經成立擁有3億港元嘅基金，用作發展同購買香港製作節目，包括電視劇集、綜藝節目、清談節目同紀錄片等等。
2015年10月20號，香港電視娛樂宣佈以「ViuTV」作為免費電視品牌，並啟用網站同facebook專頁。同日傍晚，香港電視娛樂舉行品牌發佈會，以「電視真開始」為標題，宣佈免費電視台將喺2016年4月開台，口號為「實況娛樂，真係選擇」。
香港電視娛樂喺申請免費電視牌照時要求喺一條備用嘅全港性特高頻頻道提供數碼地面電視服務，直至2015年為止，之後會將這條頻道交返畀政府。為確保觀眾能無間斷地享用其服務，佢會喺香港嘅模擬電視服務全面終止前申請使用騰出嘅頻道。
然而，香港電視娛樂喺2015年先至正式獲發免費電視牌照，而佢原本要求嘅特高頻頻道62頻道已被港台電視使用。其後，因為亞視嘅免費電視牌照唔畀續期，亞視用開嘅1.5條數碼頻譜會被收返。2015年7月31號，通訊事務管理局宣佈香港電視娛樂喺2016年4月2號起，獲分配原由亞視使用嘅一條多頻網頻道嘅一半傳輸容量。
香港電視娛樂原要求指配一整條數碼頻道，但通訊局注意到港娛獲發牌照提供一條高清頻道同一條標清頻道，同埋考慮到頻譜供應有限，加上其他準免費電視持牌機構可能對有關頻譜有需求，因此決定指配現有多頻網頻譜餘下嘅一半傳輸容量畀港娛。
ViuTV出鏡嘅大部份藝人都係簽部頭合約，即係一份合約拍一個節目，開台初期只係得少數出身now TV嘅藝人屬簽長約嘅合約藝員，而MIRROR同ERROR嘅音樂作品及演唱會係由「大國文化藝人管理有限公司」做經理人，之後ViuTV亦透過選秀比賽同其他途徑去吸納合約藝員。
《爆谷一周》係香港MakerVille製作嘅娛樂訪談節目，由谷德昭主持。每集節目會請藝人嘉賓喺廠景傾吓偈，多數都係為咗宣傳嘉賓嘅最新作品，以電影為主。另外第一輯第一季有一個環節係外景拍攝，主持會準備同送遞外賣到一間公司或者團體，再同佢哋傾吓偈。
「Chill Club推介榜」係香港電視娛樂嘅香港音樂流行榜，隨住《Chill Club》第三季節目啟播而喺2020年5月31號開榜。「Chill Club推介榜」由ViuTV製作部同《Chill Club》嘅台前幕後一齊投票，揀出十首本地熱播嘅新歌，跟住請歌手上去《Chill Club》演繹上榜嘅歌。
北京人同佢嘅文化嘅發現同研究，解決19世紀爪哇人發現以來圍繞科學界近半個世紀嘅直立人究竟係猿定係人嘅爭論。事實表明，喺人類歷史嘅黎明時代，從體質形態，文化性質到讓會組織等方面，的確有過直立人階段，佢哋係南猿嘅後代，係以後出現的智人嘅祖先。
1129年岳飛打敗咗金人，收復咗建康，迫到金人向北撤退。之後岳飛升咗官，重擁有一支萬幾人嘅部隊，叫做「岳家軍」。岳飛所帶領嘅岳家軍，曾經剷平咗江南一帶班土匪。後來佢又打金人，收復咗襄陽、信陽等六個郡。
其後謝昌由第十甫加拿大冰室度，挖咗個制冰師傅返來主理皇上皇自製嘅雪糕、雪條。1947年，又喺海珠南店開咗東昌冰室，開咗廣州臘味鋪兼營冰室嘅先例。到1948年，又先後喺下九路同太平南分號度做埋凍飲，仲喺一德路石公祠開埋雪條廠做批發。
文革受破四舊影響，個鋪名「東昌皇上皇」畀人話含有「帝王思想」，有三層樓高嘅大招牌，喺午夜時分畀拆落來揼爛，之後一度改名做「紅上紅」同「廣東臘味」等。呢段時間啲市民仍然認可皇上皇出嘅臘味係正宗，唔少住東山、海珠嘅街坊仲專程搭車去入貨。
謝昌1950年代初由廣州遷港後，喺彌敦道開返「皇上皇臘味」仲有「皇上皇餐廳」，中環德輔道中就開咗「皇上皇雪糕公司」，推出咗唔少港人童年熟知嘅「噴火雪糕」。當年謝家「太子」謝興銓係省城名人，「肥仔德」無人不識，搭飛機赴美探親，試過「飛機餐」後，隨即喺「皇上皇」度推出「飛機餐」，用個大盤分大小多格，分格裝麵包、牛油、牛扒或豬扒等餐食。
臺北忠孝東路有個「廣東皇上皇」，話係一位居港粵人喺民國68年創辦，未知係咪謝家後人遷辦。呢個舖頭話原先係自製燒臘為主銷售，後為咗喺臺灣整返道地嘅廣式臘味，就請返香港啲傳統師傅，用埋臺灣當地啲高粱酒等，整過廣式臘味。
開初嘅品種比較簡單，有「三七腸」、「二八腸」，都係肥瘦比例上嘅變化。後來風味多樣化咗，比如豉油，佢會用有色或者冇色豉油做臘腸，應對顧客嘅唔同需求。有出一款東昌金牌老抽腸比較多見，1945年光復後仲推出過生抽腸、切肉腸、白油腸等多個品種。
初頭謝昌嘅大佬謝柏早過佢，開咗個「八佰載太上皇臘味店」。謝昌就係賣鹹魚、沙欖、雜物呢啲嘢先，後尾見大佬嗰度生意做得好，就擺攤賣臘味，有咗本銀後就開咗固定檔「東昌臘味店」。到1943年改名叫「東昌皇上皇臘味」，有意趕超「太上皇」。
第一個就係秋冬全力整臘味，叫做以火為主嘅「朱仙陣」。第二個係喺鋪頭做冰室，謝昌當時專門請咗加拿大冰室好有名嘅一啲製作人返嚟，吸引咗好多夏天嘅顧客，呢個就係以冰為主嘅「陰風陣」。第三個，喺做臘味時會剩啲下腳料，呢啲肥肉就可以做番堿，呢個叫做「溫和陣」。
而梅艷芳細個，就住旺角嘅「 皇上皇」燒臘同雪糕店對面，嗰陣仲未試過雞髀同雪糕，每次放學經過皇上皇燒臘陣，舖頭金黃色嘅燒雞都誘惑著梅豔芳，同其他女仔一樣，大家會圍埋睇著流埋口水。梅就開始有咗願望，諗著大個咗搵到第一份糧，就去「 皇上皇」買返隻童子雞畀自己。
華星冰室係喺香港灣仔克街6號廣生行大廈地下B1號舖嘅出名冰室，以華星唱片命名。之後喺旺角同筲箕灣開分舖。招牌菜係黑松露炒蛋多士，冰室亦參考茶餐廳運作。餐廳老闆都係樂壇中人，包括經理人文迪、跳舞組合EO2隊員彭懷安。
2019年，香港爆發反修例運動，藝人譚詠麟曾經高調撐警方，引起支持運動嘅市民反感。華星冰室其中一個招牌菜叫「校長多士」，所以唔少人認為譚詠麟同華星冰室有關係，發起拒絕幫襯行動。但大股東簡文迪亦有參與撐警集會，雖然華星冰室就發咗份聲明，澄清譚詠麟唔係股東或者有任何關係，又話自己無發表過政見立場。
2011年，華星冰室同大陸商人合作，用特許經營方式喺廣州開兩間分舖，大陸拍檔負責管理財政同行政，香港公司就做顧問，但大陸拍檔從未正視餐廳食物質素問題，結果引來網上劣評如潮，最後因為多項糾紛不歡而散，而家透過法律向對方追討。
根據創辦人張俊傑嘅講法，2018年富臨集團想同佢合作，喺佢同意下同佢合組公司，喺屯門海麗花園開分店。張俊傑同富臨分別持有合營公司三成同七成股權。但之後富臨未經佢同意就喺香港仔開多間分店，又喺富臨集團嘅年報話「龍門冰室」係佢哋嘅品牌，令到張俊傑好唔滿意。
2019年，反修例運動爆發。8月11號港島東示威期間，有好多「福建幫」駐守喺富臨集團旗下一間酒樓入面，結果畀示威者指責富臨同「福建幫」有密切關係，呼籲杯葛富臨旗下所有食肆，龍門冰室亦受到牽連。呢個時候，龍門冰室創辦人張俊傑隨即公開割席，話富臨名下嘅2間分店係「假龍門」，同佢無任何關係。
兩邊陣營嘅龍門冰室都畀人破壞過。10月4號晚香港仔頭一次有勇武派搞「開花」，區內多間舖頭被破壞，富臨旗下嘅龍門冰室香港仔分店畀人打爆門口玻璃。10月24號清晨，張俊傑旗下嘅龍門冰室紅磡分店畀人幾個人揸住鐵錘打爛門口玻璃、收銀機同檯凳。
龍門冰室全盛時期有七間分店，不過因為財政問題等因素，2020年下半年炮台山、紅磡同屯門分店先後結業，到2021年上半年銅鑼灣同荃灣分店亦先後結業，得返尖沙嘴同沙田分店仍然運作。2021年8月沙田分店結業，得返尖沙嘴唯一一間分店。
彌敦道係香港九龍半島一條馬路，原本叫羅便臣道，係九龍區最主要幹道。佢貫通尖沙咀到旺角成個九龍中心商業區，南至梳士巴利道，北至界限街，駁住長沙灣道同大埔道，中間經過佐敦/官涌同油麻地一帶。成條道約莫長3600米。
一九零二年，望角嘴同油蔴地市區，都早已連成一氣。而大家填地岸，亦遠離差館街，而望角嘴市區向北伸近望角。差館街亦向北伸，經望角、九龍塘、田寮、元洲，駁去大埔道。條街亦有支路，去大角嘴、塘尾、深水埗等地。
因為係填地嘅關係，而旺角重係鄉村，所以旺角嘴早過旺角發展。後尾旺角都發展埋，人就易將旺角同旺角嘴混淆。一九四七年重有旺角嘴個地名，一九六四年，旺角嘴亦不復見。旺角嘴都變咗旺角，旺角嘴有旺角碼頭。原本早早有嘅旺角嘴街市，轉名做旺角街市。
1970年代，香港有好多小販喺路邊無牌經營，除咗影響市容之外，亦為居民帶嚟不便甚至危險。為咗將佢哋規範化，市政局喺1975年3月14號喺九龍嘅20個地點推行「小販認可區」計劃。亞皆老街至山東街嘅一段通菜街，就係第一個獲准成立嘅小販認可區，其後延長至登打士街。
現時，女人街已經成為香港人同外地遊客嘅購物地點。而所售賣嘅物品亦已經趨向多元化，包括各種家居用品、男女服裝、化妝品、手袋、手錶、飾物、玩具、香薰等等。由於貨物都係價廉物美，所以能夠吸引大量人士到訪同購物。
女人街算係亞洲其中一條最有名嘅香港街道，除咗香港亦有唔少台灣人認識。喺2021年8月8號，針對行政院規劃嘅振興「五倍券」，台灣前高雄市長韓國瑜喺Facebook呼籲政府能夠苦民所苦，體察民意。不過有網友發現，韓國瑜喺嗰篇文章嘅配圖竟然係香港女人街，引發熱議同揶揄。
亞皆老街係連接香港油尖旺區同九龍城區嘅主要道路。除咗新填地街至西洋菜南街嗰段，其他都係四線雙程行車，大致東西走向，西面由大角咀渡船街開始，穿過彌敦道、窩打老道、公主道，最後去到九龍城舊啟德機場一帶嘅世運公園完，駁住太子道東。
政府喺1970年代中起地鐵，用咗西洋菜南街至砵蘭街一段亞皆老街嘅右邊行車線做地鐵出口，於是政府喺旺角地鐵站附近管制交通，由西洋菜南街至上海街嘅一段亞皆老街只准向西行。後來新填地街至上海街嘅一段亞皆老街亦改為只准向西行，搞到由大角咀經亞皆老街向東行嘅車要轉左入新填地街，轉右入旺角道、再轉右去西洋菜南街或者洗衣街，最後先可以轉返左，去返亞皆老街。
另外，沿彌敦道南行嘅車亦因為咁唔可以直入亞皆老街西行，要先轉左入旺角道、轉右入西洋菜南街或洗衣街南行、再轉右入亞皆老街西行去大角咀。同樣，因為西洋菜南街至新填地街一段亞皆老街只係畀向西行，沿彌敦道北行嘅車如果想入亞皆老街東行，就要先喺彌敦道轉左入亞皆老街西行、轉右入新填地街再轉入旺角道去到西洋菜南街或洗衣街南行、再轉左入返亞皆老街東行去九龍城。
1960年代初，好多香港鍾意養雀嘅人，聚集喺上海街597號奇香茶樓交流雀經。慢慢好多賣相關用品嘅商鋪，都喺奇香茶樓嗰度開，慢慢形成所謂嘅雀仔街。由於大家都習慣咗響嗰度買賣雀鳥，同埋相關嘅嘢，所以奇香茶樓執咗之後，雀仔街依然存在，成為咗香港其中一個景點。
政府喺1990年代決定，重建康樂街一帶嘅舊樓，成為咗今日嘅朗豪坊，市區重建局嘅前身土地發展公司，喺1996年3月耗資二千九百萬，喺園圃街興建雀鳥公園，並且喺1997年3月落成。而後來大家亦將雀仔街稱呼，畀咗新嘅園圃街雀鳥公園。
旺角東站設有3個月台，以1個島式月台同埋1個側式月台排列，所有月台冇裝月台幕門。1號同2號月台共用同一個島式月台，主要處理東鐵綫往上水方向嘅列車，有部份由新界開出嘅列車用1號月台為南行方向嘅終點站，並隨即分別折返大埔墟及火炭，間中都有部份列車停喺嗰個月台。
旺角東站喺早期興建時月台較窄，畀乘客等車嘅空間較少。加上車站嘅彎度較高，為咗遷就唔同闊度嘅列車駛經月台，故此列車同月台之間條罅較大，成為東鐵綫其中三個設有「空隙黑點」提示嘅車站之一。由於乘客容易喺嗰個站發生墜軌等意外，現時港鐵公司研究喺嗰個站安裝月台伸縮板同埋月台閘門嘅可行性，但目前計劃一直未有動工時間表。
旺角東站1號月台旁邊曾經有個貨物分流貨場，名為旺角貨場，入口喺聯運街。後來因鐵路貨運服務萎縮而曾經空置，九廣鐵路公司遂以簽訂使用協議形式出租貨場，例如租過畀嘉士伯有限公司作為物流中心，亦曾引起質疑違反批地條款。
兩鐵合併後，港鐵公司翻新東鐵綫各月台，以遮掩車站殘舊觀感。工程包括重新為各車站配主題色，並加入花嘅代表，為月台橫樑同埋柱翻上月台配色嘅油漆，貼上印有車站主題花嘅圖案、車站附近/主題建築物/街道、車站名書法字牆紙，加設/更新直立站牌、路線圖、指示牌、告示等等。
港鐵公司為迎接東鐵綫營運百周年，決定為各個東鐵綫車站進行翻新工程，並以「融入大自然」嘅設計及建築概念，翻新各個車站。旺角東站將會優先進行翻新工程，包括車站大堂嘅天花將用特色環形通花吊飾設計，並使用更多石材，引入更多自然光，車站原有建築物料金屬感覺會減低，並會加建更多車站商店，重建客務中心以及改建A、B出口等工程，改建同翻新工程已經大致完成，成個工程響2010年12月完成。
園圃街雀鳥花園，香港公園之一，遊樂場之一，喺旺角園圃街，行政上歸油尖旺區，英文叫Yuen Po Street Bird Garden，1997年3月落成，取代咗原本喺旺角康樂街嘅雀仔街。設施有公園。佢佔地三千平方米
金魚街係香港旺角一條商業街，其實即係通菜街近弼街一段，全段約三百公尺長，賣各種觀賞魚同有關養魚日用品為主。而且擺賣方式幾搶眼，好多鋪頭嚮門拆貨，分銷入透明膠袋仔，打氧氣，一包包七彩觀賞魚毛仔，嚮袋外面用箱頭筆寫價錢。
信和中心係香港一幢商業大廈，嚮九龍油尖旺區旺角彌敦道592號，九龍建業物業。樓上係寫字樓同樓上鋪，樓下同地庫係個商場。呢座樓冇中庭位，即係中間冇天井位，幾廿年前包浩斯建築風格，全部起密晒樓同商場鋪位。
MK人係香港用語，係指嗰啲成日喺旺角出沒嘅青年人，佢哋有時畀人「好潮」嘅感覺。呢個名喺以前好興，電台DJ係原因之一。當中嘅MK就代表Mongkok喇。男嘅叫MK仔，女嘅叫MK妹，佢哋嘅文化就叫MK文化。
佢哋覺得自己扮得好鬼有型，重以為會因為噉而吸引到好多男／女性趨之若鶩去兜搭佢哋，於是就經常自拍擺上網。佢哋當中多數都愛流連夜店、的士高，男嘅就為咗有女陪，而女嘅就貪玩怕寂寞，咁就可以講係各得其所。佢哋扮晒憤世不羈，但係又唔知憤世係咩嘢，所謂不羈其實即係冇人生目標，總之就係「今朝有酒今朝醉，明日愁來再買醉」。
其實，MK人多數來自社會下層，實際上冇錢使，冇世藝，冇自信……面對官員、先生同前輩親朋戚友等普遍讚賞，拜金崇權嘅所謂香港主流文化，自慚形穢，不過又偏偏要自欺欺人，於是乎就鍾情於啲使費同學養要求都低，又驚死人哋唔為意嘅打扮、講嘢用行為風格，嚟掩飾自卑同圍爐取暖，形成種所謂次文化。
MK仔原形，模仿電影《古惑仔》入面若干角色，特徵係着黑色緊身背心、爛牛仔褲，樂於露啲文身出嚟。頭髮染到五顏六色，陰仔長到遮到眼，脾氣暴燥，動不動就睥人，講嘢時郁啲就「屌人老母」，後嚟興戴純黑口罩，兼且着Supreme、Thrasher同Stussy等牌子嘅服飾。
荃灣綫係由港鐵營運嘅鐵路綫。條綫由香港島，經九龍西，去到荃灣。喺1982年5月10號通車，因為總站設喺荃灣，所以叫荃灣綫。2004年為止，荃灣綫總共有16個車站，當中有8個係轉車站、金鐘站、中環站，係香港地鐵最繁忙嘅路綫嚟。
荃灣綫，喺1960年中研究興建地鐵計劃就有，係4條路綫之一。佢落成之後嘅設計，同初期規劃好唔同。主要係車站名，同埋荃灣衞星城市裏面嘅站位唔同。初期計劃嘅終點站「荃灣西站」，係喺家下荃灣站重要西嘅山谷，以方便第時伸到去屯門。
1977年，荃灣綫工程獲批，隨即動工。雖然九龍彌敦道一段，1979年已經起好兼行緊，但係荃灣站到深水埗站一段，就要到1982年5月10號先正式投入服務。所有位於深水埗區嘅車站，要喺荃灣綫通車之後一個禮拜，先至有得用。
東涌綫正式落實興建嗰陣，荃灣綫要個轉車站，唔係乘客就要坐晒全程去中環站，先至可以喺香港站轉東涌綫。地鐵選擇咗荔景站做轉車站，於是荃灣綫北行路軌要重鋪，荔景站月台改成雙層，以便騰個位出來同東涌綫轉車。新月台喺1997年7月2號正式啟用，比東涌綫早成年。
全線採用英製都城嘉慕電動列車，總共36列，一列8卡，由通車用到家下，不過1998年到2001年間，都全部翻新過。車以英製都城嘉慕電動列車第2a代車卡為主，第2a代車卡係英製列車之中佔最多嘅車卡。2004年初亦曾有用過南韓造車卡。
九龍巴士，全名九龍巴士有限公司，簡稱九巴或KMB，係香港一間巴士公司。間公司於1921年成立，1933年攞到政府嘅巴士專營權，自此成為全香港規模最大嘅一間專利巴士公司，而家係香港上市公司「載通國際控股」旗下企業，現任董事長為李澤昌先生。
1933年4月13號，鄧肇堅、雷瑞德、雷亮、譚煥堂、吳海霖同埋林明勳等人為九巴建立公司架構，九龍汽車有限公司正式成立，同年6月11號地區專利生效，九巴接辦當時中華巴士同埋啟德巴士公司經營嘅共18條九龍同埋新界路線。
1972年，香港海底隧道正式通車，一向提供九龍及同埋新界巴士服務嘅九巴，首次開入香港島。同年，九巴革新乘客畀車錢嘅方式。早年嘅巴士設有售票員同埋稽查員，喺架車度走嚟走去。售票員負責賣車飛，稽查員負責查飛，未買飛嘅乘客要補飛。
同一車站上車嘅乘客嘅車費可能唔同，視乎車程嘅長短而定。因為巴士車頭同埋車尾都有閘門畀乘客上落，有啲乘客上車之後，售票員未嚟到就已經到站落車，就唔使畀錢買飛。為咗減少逃票情況以及削減人手，經過多個月測試，九巴自1972年起，正式採用「一人控制模式」，即係喺巴士車廂近司機位裝錢箱，由司機兼任稽查員嘅職務，監察每位乘客有冇入夠錢落錢箱。
1980年代，隨住地下鐵路通車以及九廣鐵路日漸普及，九巴亦着手重組路線同埋提供鐵路接駁服務，1989年起為方便乘客，幾條M字尾嘅九巴路線，亦容許乘客以通用儲值票畀錢。同期，業務高速發展。1982年更首次開辦市區特快巴士線14X同埋15X，以接近點到點嘅行走方式，吸引更多市民選搭九巴。
1996年九巴引入「歐盟2型」巴士。同年九巴嘅全資附屬公司龍運巴士有限公司獲當時香港政府批出專營權，經營北大嶼山以及赤鱲角新機場嘅巴士路線，並喺1997年開始投入服務。對九巴嚟講亦係一個創舉，因為首次有嚟自大嶼山以外嘅巴士行走。
1997年，用咗100億港元起嘅青嶼幹線正式通車，5月至6月期間吸引大量市民去觀光。九巴於是喺假日特別加開兩條觀光線X31同埋X32，分別由荃灣碼頭以及葵芳地鐵站出發，途經青嶼幹線同埋北大嶼山快速公路之後，唔入東涌新市鎮原車折返，以一償市民參觀青嶼幹線「遊車河」嘅心願，可算係香港巴士史上嘅第一次。
與此同時，九巴引入首款低地台雙層巴－「丹尼士三叉戟」雙層巴，方便巴士公司喺傷殘人士使用巴士服務同埋大載客量之間作出平衡。同年九巴同埋其餘四大運輸機構九廣鐵路、地鐵公司、城巴以及香港小輪聯合推出「八達通」聰明卡收費系統。
2007年12月，九巴推出近年嚟最大規模嘅轉乘優惠，涉及七組共21條路線，覆蓋範圍包括西九龍，尖沙咀、荃灣、深井、葵青、沙田、大埔、元朗、洪水橋、屯門同埋新界北區，至此，九巴已經有68組唔同嘅轉乘優惠，共涉及258條路線。
2011年底，九巴嘅冇冷氣巴士已經冇幾多架剩。九巴喺其中一架冇冷氣巴士貼上「再見熱狗巴士」嘅廣告，隨後亦有幾個巴士迷組織喺第二啲冇冷氣巴士賣形形式式嘅送別廣告。2012年5月9號，九巴將剩低4條有用冇冷氣巴士行嘅巴士線改晒做全冷氣，自此香港再冇冇冷氣嘅專營巴士行。
2017年6月，九巴宣布改革巴士車隊車身嘅顏色同風格，由自引入超低地台車款丹尼士三叉戟開始就一路用到而家嘅香檳金車身會改為英倫風「城市紅色」車身配銀白色線條，車廂嘅顔色同風格亦都唔同咗好多。九巴表示新形象名為「城市脈搏」。
到咗2011年11月9號，九巴擁有服役緊嘅載客巴士數量3887架，係全球最大型嘅私營公共巴士公司之一，其中近98%係冷氣巴士。上得輪椅嘅超低地台巴士佔成個車隊總數58%。受到運輸當局嘅「保鐵」政策影響，九巴嘅巴士數量不斷減少，由2003年起，巴士數量已經累積下跌超過400架，重令到九巴喺2008年開始出現嚴重車荒，需要同旗下車齡達17年嘅冷氣巴士申請續牌，初期除咗沙田車廠外其他車廠都唔會安排呢類巴士行走途經快速公路嘅路線，雖然係一年期行車證，但呢類巴士喺距離首次登記日期就到18年嗰陣除牌。
原本大角嘴係一個長形嘅半島，外海向住長沙灣，內海就對住芒角嘴，即係後尾嘅旺角嘴。個海角就好似一座長山。英國人接管九龍半島之後，就將大角嘴變船務後勤基地，有唔少船廠整船。而英國人就睇中大角嘴外側啱做船塢，就起咗大同船塢。
家下重留少少嗰陣時嘅回憶，好似英文街名Anchor Street，係船錨嘅意思。發展大角嘴後，亦都引發香港政府發展大角嘴北面嘅深水埗畀大量工人一個棲身之所。大角嘴內海填平之後，就變成一個工業住宅混合區。
1980年代起，大角嘴開始人口老化，加上工業北移，唔少工廠都已經搬走晒，改做商業大廈。不過，大角嘴舊區仍然保留車房同五金工程呢啲輕工業。到1990年代，為咗起新機場同新港口，西九龍填海計劃畀咗大角嘴好大塊填地，同昂船洲整咗個港灣。
間嘢喺1933年底喐手起，用咗2年半時間起好，初期改名做廣東省營製紙廠，位置喺河南嘅燕子崗到南石頭一帶。但開廠後2年，工廠馬上要投產時因抗日戰爭爆發，加上日軍殺到廣州，國民黨軍隊因為唔夠日軍打而撤退，喺撤退前重將佢嘅磨木房炸咗，期間一直俾日軍霸住。
日軍霸佔期間，間嘢最先俾日本王子製紙株式會社霸咗，改名做王子製紙廣東工場嚟出紙賺大錢。1940年，大日本帝國屬下嘅再生製紙株式會社株式會社）借日本陸軍軍部嘅勢力攞咗呢間工廠，重將冚唪唥嘅設備劫運到北海道苫小牧市鄉下嘅勇拂郡開工廠，重改名做國策製紙株式會社勇拂工場株式會社屬下嘅分公司）。
1946年日軍投降後，嗰時嘅廠張劉寶琛同工程師陳丕揚奉命，去到日本經過好多次交涉，喺1948年11月先至攞返3721件嘅其中3625件設備返廣州，但嗰時運返去啲裝備生嗮鏽，爛融融到幾乎用唔到咁滯。期間重新搞過間工廠，但嗰時國共內戰爆發而起得太慢，直到1949年9月先至起咗30%，喺解放軍殺到兩廣一帶時，國民黨反動派重諗住將工廠啲設備劫運到海南，但俾解放軍好快搞掂咗而有得保留。
隨後因為重未夠中華人民共和國成立後初期嘅大興文化教育事業而納入咗一五計劃，一期擴建工程喺1953年11月動工，直到1956年6月起好。佢將原嚟大概3公頃大嘅場地擴大到61萬m²。1956年5月29號，中國共產黨中央委員會主席毛澤東嚟過呢度睇過。
投產之後，生產靚開始激增，從而一夜成名，成為中國大陸出新聞紙嘅重點企業之一，甚至俾嗰時過嚟睇呢間工廠啲華僑話佢做「紙城」。但好景唔長，1958年下半年因爆發大躍進運動而被受衝擊，生產線一直下降。雖然1961年實行「調整、鞏固、充實、提高」嘅八字方針後而恢復返大躍進前嘅水平，但1966年因文革爆發，工廠生產量一落千丈，1968年嘅生產量凈得1957年嘅69.
文革結束後，工廠開始搞二期擴建工程，甚至喺十一大三中全會開完之後，又喺1988同1996年搞咗兩期嘅技術改造。1993年9月26號，中國共產黨中央委員會總書記江澤民嚟過呢度睇過，重親自寫「努力實現我國造紙工業現代化」嘅標語。
從1994年開始，工廠同香港越秀集團一齊合資經營，改名做廣州造紙有限公司。1997年10月成立咗造紙集團，重按市委、市政府嘅意思而優化同組建咗產業結構同部署。1998年9月1號，公司收購咗廣州威達高實業。
2009年，廣州地區入咗「退二進三」嘅產業結構調整工作進程。其中呢間工廠列入咗搬遷範圍。2010年亞運會開幕前，工廠搬到南沙區一帶繼續開工廠。而搬遷工程直到2012年6月先至搞掂，2014年3月中旬，原先海珠區原址正式清拆嗮，原址被改建成廣紙新城嘅樓盤用途。
澳門幣，或者叫澳門元/圓，一般市民會嗌做葡幣，係澳門嘅法定流通貨幣，通常用縮寫 MOP$ 表示。而正式嘅 ISO 4217 簡稱為 MOP。澳門嘅貨幣政策係由澳門金融管理局管理。1澳門幣可以暢做100仙。
喺澳門同埋香港，重有廣東嘅民間，澳門幣亦都叫葡幣，用來同以前曾經亦喺澳門流通嘅廣東銀圓同埋港元分開。不過，葡萄牙嘅本土貨幣實際上係另外一種貨幣，即係士姑度或者歐元。所以唔知情人士會誤會「葡幣」係葡萄牙貨幣。
1995年後，澳門幣嘅紙幣由澳門金融管理局授權大西洋銀行同埋中國銀行澳門分行發行，硬幣就由澳門金融管理局負責發行。澳門幣同港元之間實行固定匯率制度，以1.0315澳門幣兌1港元。由於港元同美元實行聯繫匯率制度，所以澳門幣亦間接同美元掛鉤，匯率大概係1美元兌8元澳門幣。
1997年香港主權移交之前，市面流通嘅銀仔上鑄有英皇頭像，曾經一度成為收藏對象。1993年起，政府逐漸收回舊銀仔，以背面有香港市花洋紫荊嘅新銀仔代替，並推出俗稱「金銀閏」嘅10蚊銀。但英女皇頭銀仔重用得，同新銀仔一齊流通。
香港政府喺1975年以紅銅鎳合金第一次出十二角扇形嘅兩蚊銀，一面鑄有當時在位嘅英女皇伊利沙伯二世個樣，另一面就鑄有面值「香港貳圓」。1993年，配合香港主權移交而改設計，以洋紫荊花作背面圖案，而另一面嘅中間亦鑄咗阿拉伯數字「2」。
香港政府喺1976年以紅銅鎳合金第一次出十角形5蚊銀，一面鑄有當時在位嘅英女皇伊利沙伯二世個樣，另一面就鑄有面值「香港伍圓」。但因為太容易俾人偽造，港府自1980年起改出配有安全邊嘅圓形5蚊銀。安全邊上鑄有「香港伍圓 HONG KONG FIVE DOLLARS」字樣，正面中間亦鑄咗空心「5」字，取代十角形時代的手持一個球狀物體的英國皇室獅子。
另一方面，亦由於10蚊銀好易被偽造，喺推出後幾年間政府同埋銀行都收到唔少假10蚊銀，當中更不乏大量生產個案。於是政府自1996年起冇再出10蚊銀。另外政府自2002年起，再度由香港金融管理局出10蚊紙。
香港最初嘅銀紙係由1845年喺香港成立嘅東藩滙理銀行出。喺1935年政府通過貨幣條例以前，好多銀行都有出銀紙，但呢啲銀紙主要作商業上嘅交易。政府只接受部分特許銀行嘅銀紙為合法通貨。1935年以後，政府授權香港上海滙豐銀行、有利銀行同埋印度新金山中國渣打銀行出5蚊以上嘅港紙。
1960年香港政府唔再出一蚊紙，另外由1959年開始，滙豐同埋渣打嘅鈔票面積縮細。1974年有利銀行唔再出100蚊紙，至此香港發鈔銀行得番兩間。而香港政府喺1976年出5蚊銀之後，兩間銀行唔再出5蚊紙。
1985年開始兩間銀行嘅鈔票面積再度縮細，「大棉胎」鈔票唔再存在。1993年滙豐同埋渣打為配合香港主權移交，更改鈔票式樣，取消帶有殖民地色彩嘅設計。另外政府亦宣佈出10蚊銀，香港上海滙豐銀行自此冇再出10蚊紙，而渣打銀行亦喺1995年後唔再出10蚊紙。
加上，自從亞洲金融風暴爆發，香港經濟每況愈下，唔少市民要求政府出返10蚊紙。另一方面，亦由於10蚊銀好易俾人偽造，喺推出後幾年間政府同埋銀行都收到唔少假銀仔，當中更不乏大量生產個案。於是政府自2002年起，再次由香港金融管理局出10蚊紙，但另一方面，香港上海滙豐銀行同埋渣打銀行唔再出10蚊紙之後，開始大量發行20蚊紙。